### 8.      Forslag om ydelse af diæter til Ældrerådet til dialogmøder, temamøder m.v.

**Åbent**

Sagsnr.: 326-2014-2426        J.nr.: 27.69.40           Uffe Knudsen.:
326-2017-8679

**Sagstype**

Beslutning.

**Resume og sagens baggrund**

Ældrerådet anmoder om, at der ydes diæter til følgende 3
typer møder/temadage, hvor Ældrerådets medlemmer deltager:

1. Dialogmøder med Ældre- og Sundhedsudvalget samt Teknik- og
   Miljøudvalget,
2. Temadage afholdt af Ældre- og Sundhedsudvalget,
3. Regionsældrerådets møder.

**Indstillinger**

Direktøren indstiller, at udbetaling af diæter og
kørselsgodtgørelse sidestilles med bestemmelser for
organisationsrepræsentanterne i Handicaprådet fra 1. februar 2017, dvs.

1. der udbetales
diæter og befordringsgodtgørelse ifm. dialogmøder med politiske udvalg

2. der ikke
udbetales diæter mv. ifm. temadag afholdt af Ældre- og Sundhedsudvalget samt
[adresse] møder

**Behandling**

Økonomiudvalget, Kommunalbestyrelsen.

**Sagsfremstilling**

Ældrerådets medlemmer modtager p.t. diæter og
befordringsgodtgørelse alene for deltagelse i rådets egne møder, som afholdes
en gang månedligt.

Rådets ønske om at få udvidet mødetyperne, hvortil der ydes
godtgørelse, begrundes bl.a. med, at medlemmerne ikke modtager fast vederlag,
som Kommunalbestyrelsesmedlemmerne gør, samt at andre kommuners ældreråd
modtager godtgørelse til langt flere formål end de her foreslåede. Rådet
oplyser, at der er en lang række andre møder, som rådet ikke beder om
godtgørelse til.

Administrationen har beregnet, at merudgiften ifm.
udbetaling af diæter og befordring ved dialogmøder med politiske udvalg
(indstilling nr. 1) udgør ca. 18.000 kr. Ved yderligere tildeling af vederlag
mv. til temadage og regionældrerådets møder vil der i alt blive tale om en merudgift
på 25.452 kr., jf. skema.

|  |  |  |  |
| --- | --- | --- | --- |
| **Mødetype** | **Antal årlige møder** | **Udgift til diæter (kr.)** | **Udgift til befordring (kr.)** |
| 1. a. Dialogmøder med Ældre- og Sundhedsudvalget - alle rådsmedlemmer deltager | 2 | 9.840 | 2.368 |
| 1. b. Dialogmøder med Teknik- og Miljøudvalget - alle rådsmedlemmer deltager | 1 | 4.920 | 1.184 |
| 2. Temadage afholdt af Ældre- og Sundhedsudvalget - alle rådsmedlemmer deltager | Anslået   1 | 4.920 | 1.184 |
| 3. Regionsældrerådets møder i [adresse] i Sorø - 1 rådsmedlem deltager som repræsentant | Minimum 2 | 820 | 216 |
| Udgift i alt |  | 20.500 | 4.952 |
|  |  |  |  |

Der er administrationens vurdering, at deltagelse i
dialogmøder med politiske udvalg er omfattet af Kommunalbestyrelsens
retningslinjer for udbetaling af vederlag. Det gælder således ikke deltagelse i
temadage og regionsældrerådets møder.

Såfremt indstillingen følges, vil det i praksis betyde, at
vederlagsbestemmelserne for Ældrerådets medlemmer sidestilles med
vederlagsbestemmelser for Handicaprådet (organisationsrepræsentanter).

**Økonomiske konsekvenser**

Udgiften til godtgørelse, jf. indstillingen, skønnes at
udgøre ca. 18.000 kr.

Merudgiften forventes at kunne afholdes indenfor Ældrerådets
nuværende ramme.

**Økonomiudvalgets møde den 18.
januar 2017:**

Anbefales.